**OBRAZLOŽENJE**

**Nacrta prijedloga odluke o određivanju i uređenju prometa**

**na području pješačke zone „Poluotok“ u Zadru**

Gradsko vijeće Grada Zadra donijelo je Odluku o određivanju i uređenju prometa na području Pješačke zone „Poluotok“ u Zadru („Glasnik Grada Zadra“, broj 3/03, 2/06 i 13/09).

Grad Zadar je grad iznimno bogate povijesti i izuzetno vrijednog kulturnog naslijeđa, a kao važna potvrda svega toga stigla je u srpnju 2017. godine kada je Zadar uvršten na Popis svjetske baštine UNESCO-a. S obzirom na prethodno navedeno, trebalo bi se na što bolji način organizirati, te senzibilirati građane kako što bolje očuvati i zaštititi kulturno-povijesnu jezgru grada.

U cilju što boljeg planiranja i održivog upravljanja povijesnom jezgrom Grada Zadra na način da se smanji zagađenje zraka ispušnim plinovima dostavnih vozila te željom da se dosadašnja Odluka iz 2003. godine unaprijedi i uskladi s izazovima današnjice, stvorila se potreba za donošenje nove odluke kojom se regulira promet u pješačkoj zoni. Novom Odlukom, između ostalog, uvodi se bolji, efikasniji i održiviji način opskrbe u pješačkoj zoni uz pomoć manjih teretnih električnih prijevoznih sredstava kao i smanjenje dozvoljenog vremena dostave motornim vozilima u poslijepodnevnim satima.

Temeljem članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta odluke o određivanju i uređenju prometa na području pješačke zone „Poluotok“ u Zadru, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 20. travnja 2018. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |